שי"ל (שירות יעוץ לאזרח) חדרה אירח יום הכשרה אזורי, שהתקיים בהשתתפות רכזי ומתנדבי שי"ל מהאזור, וכן מפקחת אזור הצפון ריקי שחר.
יום ההכשרה כלל סקירת החידושים בתחום זכויות ניצולי שואה, שהועברה על-ידי עו"ד אביבה סילברמן מעמותת "אביב לניצולי שואה"; עוד כלל היום הרצאה בנושא דיני עבודה וזכויות עובדים, שהעביר עו"ד בתחום; וכן עדכונים הדדיים של המשתתפים.
שי"ל הינו שירות ממלכתי ציבורי במסגרת האגף לתפקידים מיוחדים במשרד הרווחה והשירותים החברתיים, אשר פועל בשיתוף הרשות המקומית. לשי"ל סניפים בכל הארץ, כולל סניף חדרה, הממוקם ברחוב הלל יפה 25 (טלפון: 6303159), ומונה יותר מ-20 מתנדבים, ביניהם גם עורכי-דין, סטודנטים למשפטים וטוענים משפטיים.
מנהלת הסניף היא מרים קרוננפלד, והפעילות של שי"ל חדרה מתקיימת במסגרת אגף הרווחה, המחלקה למשאבי קהילה והתנדבות בניהולו של שמשון אחרק.
לדברי מרים קרוננפלד, ישנם אלפי ניצולי שואה שאינם מודעים למכלול הזכויות שלהם ואינם מקבלים את כל הקצבאות וההטבות המגיעות להם על-פי חוק.
שי"ל חדרה, בעזרת עמותת "אביב לניצולי שואה", מעניקה יעוץ וסיוע אישי לניצולי שואה במיצוי זכויותיהם, ללא תשלום במטרה, שכל ניצול שואה יחיה בכבוד וברווחה.
יצוין כי מדי שנה בולטת העובדה כי מספר הפניות הגדול ביותר, כרבע מכלל הפונים, מגיע מניצולי שואה המבקשים סיוע, כולל מילוי טפסים, לצורך קבלת קצבה וכן סיוע ושמירה על זכויותיהם. המתנדבים ממלאים עבור הניצולים טפסים בגרמנית, אנגלית, פולנית ורוסית, ובעיקר מעניקים המון אמפתיה לפונים.
הסניף בחדרה הינו מהוותיקים בארץ ופועל משנת 1969. הסניף פתוח לכל אזרח בעיר במתן ייעוץ ועזרה ללא תשלום. תחומי הפעילות בסניף שונים ומגוונים: דיור, ענייני עבודה, תעסוקה, זכויות עובדים, צרכנות, עזרה במילוי טפסים ועוד. הסיוע ניתן במספר שפות לטובת עולים חדשים ממדינות שונות. הצוות מרבה להשתתף בהשתלמויות מחוזיות וארציות במגוון נושאים שנועדו להרחיב את אפשרויות הסיוע של המתנדבים לציבור הפונים.
מטרת השירות לענות לצורכי תושבי העיר בפניותיהם לצורך מימוש זכויותיהם, הכוונה וסיוע לפתרון בעיות, יצירת קשרים עם הממסד וקיצור הליכי ביורוקרטיה, העברת מידע בתחומים רבים לגבי חוקים, זכויות וחובות, ארגונים ומוסדות. השירות ניתן בדיסקרטיות ובחינם לכל פונה.